b'\n_START_ARTICLE_\nPDF\n_START_SECTION_\nK\xc3\xa4ytt\xc3\xb6tarkoitus\n_START_PARAGRAPH_\nPDF-tiedostomuoto soveltuu valmiiden julkaisujen siirt\xc3\xa4miseen tietoj\xc3\xa4rjestelmist\xc3\xa4 toiseen, esimerkiksi mainostoimiston tietokoneelta painotalon tietokoneelle. Julkaisun taitto, grafiikka ja kirjasimet \xe2\x80\x93 puhekielell\xc3\xa4 fontit \xe2\x80\x93 siirtyv\xc3\xa4t PDF-tiedoston mukana. Julkaisun ulkoasu s\xc3\xa4ilyy kaikissa k\xc3\xa4ytt\xc3\xb6j\xc3\xa4rjestelmiss\xc3\xa4 samana. Kuvia on mahdollista pakata PDF-tiedostoa teht\xc3\xa4ess\xc3\xa4, jos halutaan tehd\xc3\xa4 nopeasti latautuva ja tiedostokooltaan pieni s\xc3\xa4hk\xc3\xb6inen julkaisu. Kirjasimet voidaan liitt\xc3\xa4\xc3\xa4 PDF-tiedostoon, joten tiedoston teksti n\xc3\xa4kyy oikein, vaikka lukijan koneessa ei olisikaan kyseisi\xc3\xa4 kirjasimia. T\xc3\xa4m\xc3\xa4 on varsin suositeltavaa._NEWLINE_Paino- tai tulostusk\xc3\xa4ytt\xc3\xb6\xc3\xb6n teht\xc3\xa4v\xc3\xa4\xc3\xa4 PDF-tiedostoa luotaessa on kuitenkin aina huomioitava luotavan tiedoston resoluutio sek\xc3\xa4 mahdolliset j\xc3\xa4lkik\xc3\xa4sittelyvarat sivukokoon eli mink\xc3\xa4laiseen k\xc3\xa4ytt\xc3\xb6\xc3\xb6n ja kokoon tiedosto on tarkoitettu.\n_START_SECTION_\nToiminnot\n_START_PARAGRAPH_\nPDF-tiedostoihin voi liitt\xc3\xa4\xc3\xa4 vuorovaikutteisia toimintoja. Kuvaa klikkaamalla voi esimerkiksi k\xc3\xa4ynnist\xc3\xa4\xc3\xa4 videoesityksen, tai julkaisuun voi liitt\xc3\xa4\xc3\xa4 \xc3\xa4\xc3\xa4nitiedostoja, jotka k\xc3\xa4ynnistyv\xc3\xa4t sivuja avattaessa. PDF-asiakirjoihin voi liitt\xc3\xa4\xc3\xa4 my\xc3\xb6s hyperlinkkej\xc3\xa4._NEWLINE_PDF-tiedostoista voi tehd\xc3\xa4 luettelon, johon voi kohdistaa hakuja mist\xc3\xa4 tahansa samalla tietokoneella sijaitsevasta PDF-tiedostosta. Luetteloita voi olla useita ja niihin kaikkiin voi tehd\xc3\xa4 haun yhden vuoropuheluikkunan kautta. L\xc3\xa4hes samaan tapaan etsit\xc3\xa4\xc3\xa4n avainsanoja julkaisun sis\xc3\xa4ll\xc3\xb6st\xc3\xa4. _NEWLINE_PDF-tiedostoja voi tehd\xc3\xa4 tulostamalla asiakirjan ensin virtuaalitulostimella PostScript-tiedostoksi (PS), mink\xc3\xa4 j\xc3\xa4lkeen PS-tiedosto muunnetaan PDF-tiedostoksi esimerkiksi Acrobat Distiller -ohjelmalla tai ps2pdf-ohjelmalla (Unix/Linux). Asiakirjan voi useista ohjelmista tulostaa my\xc3\xb6s suoraan PDFWriter-nimiseen virtuaalitulostimeen, joka luo PDF-dokumentin suoraan. Joistakin ohjelmista (esimerkiksi LibreOffice, Adobe Photoshop, Microsoft Office, OpenOffice) on my\xc3\xb6s mahdollisuus tallentaa tiedostoja suoraan PDF-muotoon.\n_START_SECTION_\nDRM-tekniikat\n_START_PARAGRAPH_\nPDF-tiedostot voivat sis\xc3\xa4lt\xc3\xa4\xc3\xa4 DRM-tekniikkaa kuten eston dokumentin tulostamiselle tai ne voivat l\xc3\xa4hett\xc3\xa4\xc3\xa4 tietoa halutulle web-serverille. T\xc3\xa4m\xc3\xa4 mahdollistaa PDF-tiedoston kotiin soittamisen ja siten k\xc3\xa4ytt\xc3\xa4j\xc3\xa4n IP-osoitteen ja mahdollisesti muiden tietojen tallentamisen.\n_START_SECTION_\nPDF-ohjelmia\n_START_PARAGRAPH_\nPDF-tiedostojen tuottamiseen, lukemiseen ja muuhun k\xc3\xa4sittelyyn l\xc3\xb6ytyy monia ohjelmia.'